b'\n_START_ARTICLE_\nBioluminescens\n_START_PARAGRAPH_\nBioluminescens er produksjon og utstr\xc3\xa5ling av lys fra levende organismer. Fenomenet er et resultat av en kjemisk reaksjon der kjemisk energi blir omgjort til lysenergi, et intenst gulgr\xc3\xb8nt lys._NEWLINE_Fenomenet er s\xc3\xa6rlig vanlig i havdypet hos noen organismer som fisker, blekksprut, krepsdyr og visse planktonarter (morild), men forekommer ogs\xc3\xa5 p\xc3\xa5 land hos snegler, bakterier, sopper og enkelte insekter. Mest kjent er fenomenet hos lysbiller, ogs\xc3\xa5 kalt ildfluer eller sankthansormer. Begge kj\xc3\xb8nn og i alle utviklingsstadier, fra larve til voksen, har denne evnen til \xc3\xa5 produsere lys.\n_START_SECTION_\nUten varmetap\n_START_PARAGRAPH_\nDet spesielle er at lyset er et kaldt lys, uten varmeutstr\xc3\xa5ling, all energi blir omsatt til lys, det er ikke noe varmetap. En ordin\xc3\xa6r lysp\xc3\xa6re avgir kun 3-4\xc2\xa0% lys, resten er varmetap, som gj\xc3\xb8r lysp\xc3\xa6ren varm. Det er interesse innen forskningen, for om mulig \xc3\xa5 lage dette kunstig \xe2\x80\x93 en lyskilde uten varmetap.\n_START_SECTION_\nKjemisk reaksjon\n_START_PARAGRAPH_\nSelve lyset fremkommer ved en komplisert kjemisk reaksjon, hovedsakelig ved oksidering av et stoff, luciferin, i n\xc3\xa6rv\xc3\xa6r av et enzym, luciferase. For \xc3\xa5 starte reasjonen kreves dessuten magnesium-ioner, oksygen og energi. Disse stoffene blir produsert av organismen i spesielle kjertler.\n_START_SECTION_\nBruk av mennesker\n_START_PARAGRAPH_\nS\xc3\xb8ramerikanske indianere brukte lysbiller som levende lys p\xc3\xa5 sine nattlige ferder. De hadde billene i sm\xc3\xa5 bur og matet dem med sukkerr\xc3\xb8r. I gammel tid ble sankthansormer benyttet p\xc3\xa5 samme m\xc3\xa5te i Europa. Bakteriereaksjoner som avga lys ble ogs\xc3\xa5 brukt, for eksempel ble fiskeskinn brukt som lyskilder i kruttlagre og kullgruver, der \xc3\xa5pen flamme ville kunne utl\xc3\xb8se en eksplosjon.'